Štúdio svet
Sobota 17.07.2021
Dnes sa budeme rozprávať o ovocí, o káve, o histórii aj o popkultúre. Samozrejme nebude chýbať štipka politiky, nie však v tom typickom spravodajskom duchu. Začneme na banánovníkových plantážach. Ovocie tiež čelí pandémii. Choroba s názvom TR4 ohrozuje budúcnosť obľúbenej odrody, ktorú kupujeme aj u nás. Porozpráva o tom Matúš Babják. | Zavítame tiež na novootvorenú výstavu o Milanovi Rastislavovi Štefánikovi. Tentoraz sa však nezaujíma o jeho politickú kariéru. Expozícia neďaleko Paríža zaznamenáva Štefánika ako astronóma a fotografa, ktorý precestoval celý svet. Observatórium v meste Meudon navštívila Karolína Kučerová. | Niekdajšia popová megahviezda Britney Spearsová sa opäť dostáva do hľadáčika médií. Dôvodom však nie je žiadny nový hit, ale jej zúfalý boj o svojprávnosť, ktorú chce po rokoch získať späť. Na Spearsovej peripetie a na odhodlanie jej skalných fanúšikov sa pozrel náš spravodajca v Spojených štátoch Štefan Hudec. | Súhrn toho najdôležitejšieho, čo sa v uplynulom období udialo v maďarskej politike s tradičným glosátorským nádychom budapeštianskeho spravodajcu Gregora Martina Papucseka. | Posvietime si na európsku kaviarenskú kultúru, ktorá sa na starom kontinente začala šíriť už v 17-tom storočí. V rakúskej metropole sa dodnes s nostalgiou hovorí o viedenskej kaviarenskej kultúre, ku ktorej si ešte stále môžete privoňať v srdci mesta. Viac o nej povie Elena Seeber. | Moderuje Michal Dzúrik. Štúdio Svet pripravuje RTVS - Slovenský rozhlas, Rádio Slovensko, SRo1. V premiére v Rádiu Slovensko každú sobotu po 10. hod.